Erkki Keldo
Majandus-  ja tööstusminister		
Majandus-  ja Kommunikatsiooniministeerium	
	
 	16.09.2025 nr 3.4-1/3537 - 1	

	

	
Ettepanek avaliku ehitise kaasrahastamise lepingu sõlmimiseks		

Austatud härra minister	

Tallinna linn teeb ettepaneku sõlmida avaliku ehitise kaasrahastamise leping seonduvalt Tööstuse tn 64a ja 66b kinnistute ning lähiala detailplaneeringuga.
Tallinna Linnavolikogu 19. oktoobri 2023 otsusega nr 88 võeti vastu Põhja-Tallinnas asuva 0,52 ha suuruse maa-ala kohta koostatud Tööstuse tn 64a ja 66b kinnistute ning lähiala detailplaneering (edaspidi ka planeering). Planeeringu eesmärk on määrata ehitusõigus Tööstuse tn 64a ja 66b elamumaa sihtotstarbega kruntidele kahe 3 maapealse ja 1 maa-aluse korrusega korterelamu ehitamiseks, liita Tööstuse tänav T20 kinnistu Tööstuse tn 66b kinnistuga ning Nõlva tn 2 kinnistu sihtotstarbeks määrata üldkasutatav maa või elamumaa.
Kõnealune planeering hõlmab Eesti Vabariigile kuuluvat Tööstuse tn 66b kinnistut (registriosa nr 23547401), millele on planeeritud elamumaa sihtotstarve ja ehitusõigus suletud maapealse brutopinnaga 1650 m2.
Planeeringu realiseerimine toob kaasa täiendavate lasteaiakohtade vajaduse piirkonnas. Planeering on funktsionaalsel seotud piirkonda teenindama kavandatud Manufaktuuri lasteaiaga
Tallinna Linnavolikogu 15. detsembri 2022 määruse nr 24 „Avalikult kasutatava ehitise ehitamise ja selle rahastamise kord“ (edaspidi kord) kohaselt kui arendusalale või selle lähipiirkonda planeeritakse avalik ehitis, mis on mõeldud nii arendusala kui ka lähipiirkonna kinnistute teenindamiseks, lepivad arendaja ja linn kokku, et selle rajatise ehitab linn ning arendaja rahastab selle ehitust osaliselt, lähtudes kaasrahastamise määrast.
Linnavaraamet on vastavalt korra §-le 5 arvutanud välja detailplaneeringuga seotud kaasrahastamise määra 39 600 eurot. Arvutus lähtub detailplaneeringu maapealsest brutopinnast 1650 m2. 
Kuigi kord näeb ette, et arendaja annab linnale kohustuse täitmise tagatise, siis riigiga sõlmitud lepingu puhul ei pea linn tagatise kokkulepet vajalikuks.
Kaasrahastamise määra arvutuskäik ja lepingu projekt on lisatud käesolevale kirjale.
Täiendavalt märgime, et Tallinna Linnavalitsuse 4. veebruari 2025 korralduse nr 104 Kaasrahastamise lepingu projekti heakskiitmine (Osaühing RAUER) ja Tallinna linna kasuks hüpoteegi seadmise taotlemine alusel on linn ja teise planeeringust huvitatud isiku Osaühingu RAUER vahel sõlminud kaasrahastamise leping Manufaktuuri lasteaia ehitustöödega seotud kulude kandmiseks, mille kohaselt arendaja rahastab lasteaia ehitustöid summas 36 890 eurot.
Kaasrahastamise lepingu sõlmimine on planeeringu kehtestamise eelduseks.

	
Lugupidamisega	

	
	
(allkirjastatud digitaalselt)	
Oliver Eglit	
ameti juhataja

	
Lisa:	lepinguprojekt
arvutuskäik	

		

Tiit Mäger
6404538 tiit.mager@tallinnlv.ee